ઘરે આવેલા. એ લોકો આમ રાગથી સાથે ફરે છે એ જોઈને પારુને ભારે નવાઈ લાગેલી, આનંદ પણ થયેલો. વધુ આનંદ તો એ જાણીને થયો કે બાળકો મોટાં થતાં ત્યાં સુધી એમને ખબર જ નહોતી પડી કે જન્મ આપનાર મા કઈ છે. એમને નલિનીબહેન વિના ચાલે પણ કૈલાસબહેન વિના ન ચાલે. થોડાંક વર્ષ પહેલાં ડૉક્ટરે વિનોદને કહ્યું કે દશેક વર્ષ પહેલાં તમને હૃદય-રોગનો નાજુક હુમલો થયો હોય એમ આ યંત્ર સૂચવે છે. એનું કારણ વિનોદને જડ્યું નહોતું. હું ધારું છું કે એવામાં બેમાંથી એક પત્ની પિયર ગઈ હશે. જો રિસાઈને પિયર ગઈ હોત તો એ હુમલો ખતરનાક નીવડ્યો હોત. વિનોદે ગૃહસ્થ થયા પછી જ્યારે નલિનીબહેન સાથે પ્રેમલગ્ન કરવાનો ઇરાદો જાહેર કર્યો ત્યારે ભાવિ સાસુ મધુકાન્તાબહેને ગુસ્સે થઈને કહેલું: ‘બીજી વખત લગ્ન કરતાં શરમ નથી આવતી?’ વિનોદે કાનની બૂટ પકડતાં જણાવેલું: ‘આવે છે. ઘણી શરમ આવે છે. કાકાએ (સસરાએ) ચાર વખત લગ્ન કરેલાં. હું તો હજી અડધે રસ્તે જ છું. એ બદલ શરમ તો આવે જ ને!’